Na temelju članka 35. Zakona o lokalnoj i područnoj (regionalnoj) samoupravi (Narodne novine 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19, 144/20) te članka 19. Statuta Grada Buzeta („Službene novine Grada Buzeta“, broj 2/21, 10/21), Gradsko vijeće Grada Buzeta na sjednici održanoj dana \_\_\_\_\_\_\_\_\_\_\_\_\_\_ 2024. godine donosi

**PROGRAM**

**razvoja poduzetništva i poljoprivrede u 2025. godini**

**UVOD**

Članak 1.

Programom razvoja poduzetništva i poljoprivrede u 2025. godini uređuju se svrha i ciljevi Programa, sredstva za realizaciju Programa, korisnici i nositelji za provedbu aktivnosti, procjena rezultata te provedba mjera koje predstavljaju potporu male vrijednosti.

Članak 2.

Svrha ovog Programa je poticanje poduzetništva, obrtništva i poljoprivrede kroz očuvanje poslovanja zadržavanjem postojećih i otvaranjem novih radnih mjesta, stvaranje povoljnog poduzetničkog okruženja, stvaranje uvjeta za razvoj poduzetničkih ideja, te poticanje razvoja poljoprivrede.

Članak 3.

Ciljevi ovog Programa su jačanje konkurentnosti poduzetnika na tržištu te podržavanje opstanka poljoprivrede. Ciljevi ovog programa ostvaruju se iz Proračuna Grada Buzeta aktivnostima i mjerama navedenim u ovom Programu, a kroz Program razvoja poduzetništva (P1024) i Program razvoja poljoprivrede (P1026).

**PROGRAM RAZVOJA PODUZETNIŠTVA**

Članak 4.

Programom razvoja poduzetništva (P1024) osiguravaju se financijska sredstva u Proračunu Grada Buzeta kroz aktivnosti kako slijede:

1. Poduzetnik IŽ – sufinanciranje kamata na kredite
2. Potpore za razvoj poduzetništva
3. Poduzetnički inkubator Verzi
4. Sufinanciranje aktivnosti u obrtništvu

**Poduzetnik IŽ – sufinanciranje kamata na kredite**

Članak 5.

Grad Buzet, u suradnji s Istarskom Razvojnom Agencijom (IDA) d.o.o. i Istarskom županijom provodi kreditnu liniju „Poduzetnik Istarska županija 2020“ i '' Poduzetnik Istarska županija 2025'' kroz dodjelu potpora male vrijednosti subvencioniranjem dijela kamate s jednim postotnim poenom.

Cilj Programa je uz dodjelu potpore male vrijednosti osigurati kredite za poduzetnike uz nižu kamatnu stopu.

Korisnici kredita su mala i srednja trgovačka društva, aktivni obrti, zadruge i profitne ustanove

Kreditna linija "Poduzetnik Istarska županija 2020." zatvorena je zaključno s 30. lipnja 2023. godine. Za vrijeme trajanja kreditne linije, Grad Buzet je sklopio ugovore za ukupno 25 korisnika. U 2025. godini planirana su sredstva za sufinanciranje kamata na kredite za preostala 11 korisnika, te za nove korisnike po kreditnoj liniji ''Poduzetnik Istarska županija 2025''.

**Potpore za razvoj poduzetništva**

Članak 6.

Grad Buzet će u 2025. godini osigurati sredstva za poticanje poduzetništva i obrtništva kroz slijedeće mjere:

1. Potpora novoosnovanim trgovačkim društvima i obrtima,
2. Potpora za novo zapošljavanje i samozapošljavanje,
3. Kapitalna potpora za povećanje konkurentnosti,
4. Digitalizacija poslovanja i
5. Potpora poslovanju

Cilj potpora je razvoj malog i srednjeg poduzetništva kroz početna ulaganja, razvoj novih radnih mjesta te stvaranje povoljnog poduzetničkog okruženja za djelovanje poduzetnika.

Korisnici potpora ovog Programa mogu biti obrti i trgovačka društva (mikro, mala i srednja), koji posluju i imaju registrirano sjedište na području Grada Buzeta

Grad Buzet se po usvajanju ovoga akta, obvezuje donijeti Program poticanja poduzetništva Grada Buzeta za 2025. godinu kroz koji će definirati opće uvjete, kriterije i postupak dodijele bespovratnih sredstva za poticanje razvoja poduzetništva.

Gradonačelnik će po prijedlogu Odbora za gospodarstvo, ruralni razvoj i ekologiju te Upravnog odjela za financije i gospodarstvo donijeti Program potpora za razvoj poduzetništva kojim će utvrditi opće uvjete, kriterije i postupak dodjele te prava i obveze korisnika.

**Poduzetnički inkubator Verzi**

Članak 7.

Osiguravaju se sredstva za odabranu poduzetničko potpornu instituciju – operatera koji će upravljati poduzetničkim inkubatorom pružajući savjetodavne usluge poduzetnicima koji su u fazi validacije poslovnih ideja, inkubacije i akceleracije poslovanja, pomoći im u savladavanju poduzetničkih vještina, stvaranju poslovnih kontakata, marketinških aktivnosti, razmjeni informacija, razvoju proizvoda / usluga, networking i distribuciju što im je nužno za ojačavanje njihove pozicije na tržištu.

Poduzetničko potporna institucija – operater omogućavati će i savjetodavne usluge svim poduzetnicima s područja Grada Buzeta, te osigurati kontinuirano informiranje o natječajima, potporama i kreditima organiziranjem različitih seminara, edukacija, prezentacija s ciljem razvijanja i daljnjeg povećanja poduzetničke konkurentnosti.

Kroz navedenu aktivnost osigurat će se sredstva za upravljanje Poduzetničkim inkubatorom.

Grad Buzet će putem javnog natječaja odabrati upravitelja (operatera) koja će upravljati objektom poduzetničkog inkubatora.

**Sufinanciranje aktivnosti u obrtništvu**

Članak 8.

Grad Buzet će u proračunu za 2025. godinu osigurati sredstva za sufinanciranje projekata i aktivnosti u obrtništvu na području Grada Buzeta.

Svrha ove aktivnosti je poticanje i daljnji razvoj obrtništva s ciljem jačanja i očuvanja obrtništva s naglaskom na gospodarsku važnost koju ima na cjelokupni gospodarski razvoj Grada Buzeta.

Članak 9.

U Proračunu Grada Buzeta za 2025. godinu za provedbu aktivnosti kroz Program razvoja poduzetništva (P1024) iz članka 4. ovog Programa osiguravaju se sredstva kako slijedi:

|  |  |  |
| --- | --- | --- |
| **AKTIVNOST** | **NAZIV AKTIVNOSTI** | **IZNOS**  **(EUR)** |
| A102401 | Poduzetnik IŽ – sufinanciranje kamata na kredite | 13.000,00 |
| A102402 | Potpore za razvoj poduzetništva | 38.000,00 |
| A102406 | Poduzetnički inkubator Verzi | 24.250,00 |
| A102408 | Sufinanciranje aktivnosti u obrtništvu | 2.400,00 |
|  | **UKUPNO:** | **77.650,00** |

**PROGRAM RAZVOJA POLJOPRIVREDE**

Članak 10.

Program poticanja razvoja poljoprivrede provodi se s ciljem da se kroz različite oblike sufinanciranja poveća i očuva poljoprivredna proizvodnja, poveća zaposlenost na vlastitim gospodarstvima, očuva ruralni prostor te postigne kvantitativna i kvalitetna proizvodnja.

Programom razvoja poljoprivrede (P1026) osiguravaju se financijska sredstva u Proračunu Grada Buzeta kroz aktivnosti kako slijede:

1. Potpore za razvoj poljoprivrede,
2. Program zaštite divljači za površine izvan lovišta,
3. Program raspolaganja državnim poljoprivrednim zemljištem i
4. Fond za razvoj poljoprivrede i agroturizma Istre.

**Potpore za razvoj poljoprivrede**

Članak 11.

Grad Buzet će osigurati financijska sredstva za poticanje razvoja poljoprivrede. Za realizaciju Potpora za razvoj poljoprivrede osigurat će se sredstva u proračunu, i to za slijedeće mjere:

1. Sufinanciranje nabave sadnog materijala,
2. Premije osiguranja biljne i stočarske proizvodnje, plastenika i staklenika,
3. Nabava i postavljanje sustava za navodnjavanje,
4. Nabava novih košnica i pčelarske opreme,
5. Zaštita nasada i stoke od divljači,
6. Nabava poljoprivredne mehanizacije i opreme,
7. Potpora za ekološku proizvodnju u poljoprivredi,
8. Potpora za edukaciju poljoprivrednika,
9. Brendiranje i marketing poljoprivrednih proizvoda.

Gradonačelnik će po prijedlogu Odbora za gospodarstvo, ruralni razvoj i ekologiju te Upravnog odjela za financije i gospodarstvo donijeti Program potpora za razvoj poljoprivrede kojim će utvrditi opće uvjete, kriterije i postupak dodjele te prava i obveze korisnika.

**Program zaštite divljači za površine izvan lovišta**

Članak 12.

Grad Buzet je u 2023. godini izradio Program zaštite divljači za površine izvan lovišta za razdoblje od 1.4.2022. godine do 1.4.2032. godine, na koji je Ministarstvo poljoprivrede izdalo suglasnost dana 24.02.2023. godine čime je Grad Buzet stekao status lovoovlaštenika.

Program sadrži osnovne podatke o području izvan lovišta, procjenu stanja divljači koja stalno, povremeno i sezonski obitava na površinama izvan lovišta, uvjete zaštite prirode, mjere zaštite divljači, mjere sprečavanja šteta od divljači, brigu o drugim životinjskim vrstama te kroniku programa zaštite divljači.

U Proračunu Grada Buzeta osiguravaju se sredstva za provedbu navedenog Programa.

**Program raspolaganja državnim poljoprivrednim zemljištem**

Članak 13.

Kako bi se povećala kvaliteta i konkurentnost poljoprivrede, Grad Buzet nastoji kroz mjere potpora u poljoprivredi doprinijeti povećanju obradivih površina s ciljem poljoprivredne proizvodnje.

Grad Buzet će po usvajanju Programa raspolaganja poljoprivrednim zemljištem raspisati Javni natječaj za zakup poljoprivrednog zemljišta u vlasništvu Republike Hrvatske na području Grada Buzeta.

U proračunu Grada Buzeta za 2025. godinu, osiguravaju se sredstva za troškove vezane uz Izmjene i dopune Programa, a koje proizlaze iz Zakona o poljoprivrednom zemljištu.

Članak 14.

**Fond za razvoj poljoprivrede i agroturizma Istre**

Istarska županija putem Fonda za razvoj poljoprivrede i agroturizma Istre regulira provedbu mjera i potpora u svrhu kreditiranja programa iz područja poljoprivrede, šumarstva, ribarstva, lovstva, lovnog turizma i agroturizma pod povoljnijim uvjetima. Osnovna namjena Fonda za razvoj poljoprivrede i agroturizma Istre je unaprjeđenje ruralnog prostora Istre.

Grad Buzet, sukladno proračunskim mogućnostima, a temeljem Ugovora o namjenskom osiguranju sredstava Fonda za razvoj poljoprivrede i agroturizma Istre i Aneksa osigurava financijska sredstva i uplaćuje u Fond.

Svrha i cilj Fonda je uspostavljanje djelotvornog sustava u iznalaženju i pružanju financijske pomoći (kroz dodjelu zajmova uz povoljnu kamatnu stopu) poljoprivredi Istarske županije radi zaustavljanja negativnih trendova u svim segmentima primarne poljoprivredne proizvodnje te stavljanja u funkciju proizvodnje hrane svih raspoloživih resursa, poglavito poljoprivrednog zemljišta.

Članak 15.

U Proračunu Grada Buzeta za 2025. godinu za provedbu aktivnosti kroz Program razvoja poljoprivrede (P1026) iz članka 10. ovog Programa osiguravaju se sredstva kako slijedi:

|  |  |  |
| --- | --- | --- |
| **AKTIVNOST** | **NAZIV AKTIVNOSTI** | **IZNOS**  **(EUR)** |
| A102601 | Potpore za razvoj poljoprivrede | 9.000,00 |
| A102602 | Program zaštite divljači za površine izvan lovišta | 13.056,40 |
| A102603 | Program raspolaganja državnim poljoprivrednim zemljištem | 2.000,00 |
| A102604 | Fond za razvoj poljoprivrede i agroturizma Istre | 1.200,00 |
|  | **UKUPNO** | **25.000,00** |

Članak 16.

Ovaj Program stupa na snagu 1. siječnja 2025. godine, a objavit će se u „Službenim novinama Grada Buzeta“.

KLASA:

URBROJ:

Buzet,

GRADSKO VIJEĆE GRADA BUZETA

PREDSJEDNIK

Davor Prodan